|  |
| --- |
| PATVIRTINTAŠilalės rajono savivaldybės tarybos2025 m. kovo 27 d. sprendimu Nr. T1-59 |

**ŠILALĖS RAJONO SAVIVALDYBĖS KONTROLĖS IR AUDITO TARNYBOS**

**2024 METŲ METINĖ VEIKLOS ATASKAITA**

***Bendrosios nuostatos***

Šilalės rajono savivaldybės Kontrolės ir audito tarnybos (toliau – Tarnyba) 2024 metų veiklos ataskaita parengta vykdant Lietuvos Respublikos vietos savivaldos įstatymą, Šilalės rajono savivaldybės tarybos veiklos reglamentą[[1]](#footnote-1), Šilalės rajono savivaldybės Kontrolės ir audito tarnybos nuostatus[[2]](#footnote-2).

Tarnyba yra viešasis juridinis asmuo – savivaldybės biudžetinė įstaiga, išlaikoma iš Šilalės rajono savivaldybės (toliau – Savivaldybė) biudžeto. Tarnybos veiklos sritis – išorės auditas ir kontrolė savivaldybėje, Lietuvos Respublikos vietos savivaldos įstatyme nustatyta pareiga – prižiūrėti, ar teisėtai ir efektyviai valdomas ir naudojamas savivaldybės turtas bei patikėjimo teise valdomas valstybės turtas, kaip vykdomas savivaldybės biudžetas ir naudojami kiti piniginiai ištekliai. Įgyvendindama Lietuvos Respublikos vietos savivaldos įstatyme nustatytas funkcijas ir suteiktus įgaliojimus, Tarnyba atlieka finansinius, atitikties ir veiklos auditus bei vertinimus Savivaldybės administracijoje, Savivaldybės administravimo subjektuose. Atlikdami finansinius bei atitikties auditus, vertiname audituojamo subjekto finansinių ir biudžeto vykdymo ataskaitų rinkinių, savivaldybės metinių ataskaitų rinkinį ir kitų ataskaitų duomenis, taip pat savivaldybės lėšų ir turto valdymo, naudojimo, disponavimo jais teisėtumą ir efektyvumą bei pareiškiame nepriklausomą nuomonę. Auditas grindžiamas šiais principais: audito standartų pritaikymo, nuomonės nepriklausomumo, viešosios atskaitomybės, audituojamo subjekto vadovybės atsakomybės, vidaus kontrolės, duomenų prieinamumo, viešųjų ir privačių interesų konflikto vengimo. Siekiame skatinti teigiamą ir veiksmingą audito poveikį finansų valdymui ir kontrolės sistemai.

Tarnyba prisideda prie Savivaldybės strateginio veiklos plano Savivaldybės funkcijų įgyvendinimo ir valdymo tobulinimo programos įgyvendinimo, kurios pagrindinis tikslas – užtikrinti efektyvų savivaldybės valdymą ir administravimą, biudžeto lėšų ir turto panaudojimą.

Šioje ataskaitoje pateikiame informaciją apie pagrindinius Tarnybos 2024 m. atliktus darbus.

***Tikslas, uždaviniai ir veiklos principai***

Tarnybos veiklos tikslas – prižiūrėti, ar teisėtai, efektyviai, ekonomiškai ir rezultatyviai valdomas ir naudojamas Savivaldybės turtas, patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai.

Tarnybos uždaviniai:

atlikti išorės finansinį, atitikties ir veiklos auditą Savivaldybės administracijoje, Savivaldybės administravimo subjektuose ir Savivaldybės valdomose įmonėse;

kiekvienais metais iki gegužės 15 dienos parengti ir Savivaldybės tarybos veiklos reglamente nustatyta tvarka teikti Savivaldybės tarybai išvadą dėl pateikto tvirtinti Savivaldybės metinių ataskaitų rinkinio, savivaldybės biudžeto ir turto naudojimo;

rengti ir Savivaldybės tarybai teikti sprendimams priimti reikalingas išvadas dėl Savivaldybės prisiimamų įsipareigojimų pagal paskolų, finansinės nuomos (lizingo) ir kitų įsipareigojamųjų skolos dokumentų sutartis, garantijų suteikimo kreditoriams už savivaldybės valdomų įmonių prisiimamus įsipareigojimus pagal paskolų, finansinės nuomos (lizingo) ir kitų įsipareigojamųjų skolos dokumentų sutartis;

rengti ir Savivaldybės tarybai teikti sprendimams priimti reikalingas išvadas dėl skolininkų ir skolininkų, už kurių įsipareigojimų įvykdymą garantuoja valstybė, ūkinės ir finansinės būklės, taip pat dėl iš valstybės vardu pasiskolintų lėšų, teikiamų paskolų ir valstybės garantijų teikimo, paskolų naudojimo pagal tikslinę paskirtį ir paskolų grąžinimo;

Valstybės kontrolės prašymu teikti Tarnybos atliktų auditų ataskaitas ir darbo dokumentus audito išorinei peržiūrai atlikti;

vykdyti prevencines priemones, kad būtų ištaisyti ir nepasikartotų auditų metu nustatyti teisės aktų pažeidimai.

Tarnybos veikla grindžiama nepriklausomumo, teisėtumo, viešumo, objektyvumo ir profesionalumo principais, kuriuos nustato Lietuvos Respublikos vietos savivaldos įstatymas.

Tarnyba savo veikloje vadovaujasi tarptautiniais aukščiausiųjų audito institucijų standartais, Valstybės kontrolės patvirtintomis metodikomis ir kitais teisės aktais.

Tarnybos vidaus darbą reglamentuoja Tarnybos vidaus tvarkos taisyklės, valstybės tarnautojų pareigybių aprašymai ir kiti vidaus darbo tvarkos aprašai. Tarnybos veikla organizuojama vadovaujantis Tarnybos veiklos planu.

***Veiklos organizavimas ir planavimas***

Savivaldybių kontrolierių profesinės etikos kodeksas nustato profesinės etikos principus, bendruosius ir specialiuosius elgesio ir veiklos reikalavimus, atliekant Tarnybos valstybės tarnautojams savo pareigas ir užtikrinant Vietos savivaldos įstatyme savivaldybės kontrolės ir audito tarnybos veiklai nustatytų principų – nepriklausomumo, teisėtumo, viešumo, objektyvumo ir profesionalumo, laikymąsi. Siekiant sumažinti ir pašalinti grėsmes auditoriaus nepriklausomumui, nustatytos įvairios prevencinės priemonės: deklaruoja viešuosius ir privačius interesus, prieš pradedant auditą pildo Nešališkumo deklaracijas.

Tarnybos audito kokybės politiką, audito procedūras, peržiūros ir audito kokybės kontrolės bendruosius reikalavimus nustato Tarnybos auditų kokybės užtikrinimo ir kontrolės taisyklės, parengtos vadovaujantis Vietos savivaldos įstatymu bei Tarptautiniais audito standartais.

Tarptautiniuose audito standartuose, kuriais vadovaujasi Tarnyba, nustatyta auditą atliekančių darbuotojų pareiga – nuolat atnaujinti žinias ir tobulinti įgūdžius, reikalingus auditui atlikti. Nuolat keičiantis teisės aktams, augant reikalavimams Tarnybos vykdomų funkcijų kokybei, didėjant asmeninei atsakomybei už jų įgyvendinimą, labai svarbu išlaikyti ne tik aukštą tarnautojų kompetenciją, bet ir nuolat gerinti teorines žinias bei praktinius įgūdžius. 2024 metais dirbo du valstybės tarnautojai – Savivaldybės kontrolierius ir vyriausiasis specialistas (nuo 2024 m. kovo 19 d.). Tarnautojų profesinių gebėjimų ugdymas ir kvalifikacijos kėlimas yra vienas iš veiklos tikslų. Kasmet, įvertinant nuolat kintančius poreikius, daugiau dėmesio reikalinga skirti mokymui ir nuolatiniam kvalifikacijos tobulinimui, siekiant didinti kompetenciją, užtikrinant tinkamą audito proceso organizavimą, aukštą kvalifikaciją ir audito kokybę. Šiam tikslui įgyvendinti, įvertinus poreikius ir skirtą pinigų sumą, yra sudaroma mokymų programa. Per 2024 metus dalyvauta 3 mokymo seminaruose (mokymo valandų skaičius – 26 akademinės mokymo valandos) aktualiomis veiklos temomis.

2024 metais mokymams ir kvalifikacijos tobulinimui panaudota 220,00 eurų.

Tobulinant audito kokybę, buvo bendradarbiaujama su Valstybės kontrole bei Savivaldybių kontrolierių asociacija. Tarnyba, būdama Savivaldybių kontrolierių asociacijos nare, dalyvauja rengiamuose pasitarimuose, diskusijose dėl teisės aktų projektų, palaiko ryšius su kitų savivaldybių Kontrolės ir audito tarnybomis.

Siekdamas tinkamai organizuoti Tarnybos darbą ir teisės aktais nustatytų funkcijų įgyvendinimą, savivaldybės kontrolierius kasmet rengia veiklos planą ir teikia derinti Savivaldybės tarybos Kontrolės komitetui. Tarnybos veiklos planas rengiamas atsižvelgiant į Lietuvos Respublikos teisės aktuose Tarnybai nustatytą kompetenciją, vadovaujantis prioritetų parinkimo, išankstinio tyrimo, objektyvumo, nešališkumo, apolitiškumo ir audito sudėtingumo vertinimo principais.

Rengiant Tarnybos 2024 metų veiklos planą, atlikta Tarnybai teisės aktais nustatytų privalomų ir kitų funkcijų analizė. Nustatyti kiekybiniais (asignavimų, turto dydis) ir kokybiniais (ankstesnio audito data) aspektais reikšmingi audito subjektai, įvertinta Tarnyboje gauta informacija apie poreikį auditams bei Tarnybos žmogiškieji ištekliai. Įvertintos riziką mažinančios priemonės – kitų institucijų (lėšų davėjų, Valstybės kontrolės, Savivaldybės administracijos Centralizuoto vidaus audito skyriaus ir kt.) atliekami tikrinimai, auditai.

Šilalės rajono savivaldybės Kontrolės ir audito tarnyba 2024 metais veiklą vykdė vadovaudamasi metiniu veiklos planu, kuriam Savivaldybės tarybos Kontrolės komitetas 2023 m. spalio 23 d. posėdyje[[3]](#footnote-3) pritarė. Tarnybos 2024 metų veiklos planas buvo patvirtintas savivaldybės kontrolieriaus įsakymu[[4]](#footnote-4) ir teisės aktų nustatyta tvarka ir terminais vienas jo egzempliorius pateiktas Valstybės kontrolei bei paskelbtas Savivaldybės interneto puslapyje www.silale.lt. Pagal Vietos savivaldos įstatymo nuostatas, už veiklos plano vykdymą yra atsakingas Savivaldybės kontrolierius.

Tarnyba 2024 m. įvykdė visas veiklos plane numatytas audito ir kontrolės užduotis.

Tarnyba be audito ir kontrolės funkcijų vykdė ir jai, kaip biudžetinei įstaigai, teisės aktais nustatytas funkcijas. Savivaldybės kontrolierius leido įsakymus veiklos klausimais. Parengti ir išsiųsti raštai įvairiais Tarnybos veiklos klausimais, tvarkytas archyvas: suderintas ir patvirtintas Tarnybos 2025 m. dokumentacijos planas, surašyti ir paruošti teikti suderinimui užbaigtų bylų apskaitos dokumentai.

 ***Savivaldybės metinių ataskaitų rinkinių auditas ir išvados teikimas***

 Vadovaujantis Lietuvos Respublikos vietos savivaldos įstatymu, kiekvienais metais Savivaldybės tarybai teikiama išvada dėl metinių ataskaitų rinkinio, Savivaldybės biudžeto ir turto naudojimo. Išvadai parengti reikalingiems įrodymams surinkti atliekamas Savivaldybės viešojo sektoriaus subjektų grupės finansinis ir atitikties auditas. Tarnyba 2024 metais atliko 2023 metų Šilalės rajono savivaldybės metinių ataskaitų rinkinio, kurį sudaro metinių finansinių ataskaitų ir biudžeto vykdymo ataskaitų rinkiniai, ir Savivaldybės lėšų ir turto valdymo, naudojimo ir disponavimo jais teisėtumo pasirinktose srityse per 2023 metus auditą (ataskaita 2024-05-13 Nr. 5-1). Šio audito metu pateikta 14 rekomendacijų. 2024 m. gruodžio 31 d. visos rekomendacijos įgyvendintos.

*Audito apimtis:*

Savivaldybės turtas – 135,27 mln. Eur;

Savivaldybės biudžeto pajamos – 47,06 mln. Eur;

Savivaldybės biudžeto išlaidos – 44,23 mln. Eur;

Savivaldybės skoliniai įsipareigojimai – 2,71 mln. Eur.

 *Pagrindiniai faktai:*

26 viešojo sektoriaus subjektų duomenys konsoliduoti metinių FAR.

35 viešojo sektoriaus subjektų duomenys konsoliduoti metinių BVAR.

Savivaldybės metinių finansinių ataskaitų rinkinyje nėra reikšmingų iškraipymų.

Metinės biudžeto vykdymo ataskaitos visais reikšmingais atvejais teisingos.

 Dėl Šilalės rajono savivaldybės 2023 m. metinių finansinių ataskaitų ir metinių biudžeto vykdymo rinkinių duomenų pareikštos *besąlyginės nuomonės*[[5]](#footnote-5), o nuomonė apie Savivaldybės veiklos ataskaitą neteikiama.

***Išvados, teikiamos Savivaldybės tarybai dėl skolinimosi galimybių***

Įgyvendinant Vietos savivaldos įstatymo ir kitų įstatymų nuostatas, Tarnyba parengė ir pateikė Savivaldybės tarybai sprendimams priimti reikalingą išvadą:

* dėl garantijos (178,0 tūkst. eurų) suteikimo kreditoriams už savivaldybės valdomos įmonės prisiimamus įsipareigojimus pagal lizingo būdu įgyjamą keleivinį, turistinio tipo autobusą.

Atlikę skolinimosi galimybių 2024 metais vertinimą nustatėme, kad Savivaldybė 2024 metais neviršijo Fiskalinės sutarties įgyvendinimo konstitucinio įstatymo nustatytų skolos, skolinimosi ir garantijų limitų:

 ***Asmenų prašymų, skundų ir kreipimųsi nagrinėjimas***

 Viena iš Vietos savivaldos įstatyme numatytų funkcijų – nagrinėti iš gyventojų gaunamus prašymus, pranešimus, skundus ir pareiškimus dėl Savivaldybės lėšų ir turto, patikėjimo teise valdomo valstybės turto naudojimo, valdymo ir disponavimo juo. 2024 metais Tarnyba raštu negavo gyventojų skundų, prašymų nagrinėti pagal kompetenciją.

 ***Veikla ir******rezultatai***

Kontrolės ir audito tarnyba auditą vykdo pagal tarptautinius audito standartus ir grindžia profesionalumo, nuomonės nepriklausomumo, viešojo atskaitingumo, viešųjų ir privačių interesų konflikto vengimo ir kitais tarptautiniuose audito standartuose nustatytais principais.

Finansinis auditas paprastai pradedamas finansiniais ataskaitiniais metais ir baigiamas kitais finansiniais metais.

Vietos savivaldos įstatyme įtvirtinta nuostata teikti duomenis Valstybės kontrolei apie savivaldybės metinių ataskaitų rinkinio audito rezultatus. Informaciją apie audito rezultatus pateikėme nustatytu laiku.

Auditų ataskaitos bei išvados teiktos Savivaldybės merui, Savivaldybės administracijos direktoriui, Savivaldybės tarybos Kontrolės komitetui. Vadovaujantis Vietos savivaldos įstatymo[[6]](#footnote-6) nuostatomis ir siekiant didesnio Tarnybos viešumo ir veiksmingumo, visi atlikto audito darbo rezultatai (ataskaitos, išvados) yra pateikiami Savivaldybės interneto svetainėje [*www.silale.lt*](http://www.silale.lt)*.*

Atliekant audito procedūras, siekiama įsitikinti, kaip buvo naudojami asignavimai ir turtas, ar juos naudojant laikytasi teisės aktų reikalavimų. Taip pat, siekiama, kad pastebėti ir nurodyti trūkumai būtų taisomi tuojau pat, o jeigu neištaisomi, kol pasirašoma audito ataskaita, reikšmingi pastebėjimai surašomi į audito ataskaitą.

Siekiant, kad Savivaldybės įstaigose turtas ir finansai būtų tvarkomi taip, kaip nurodyta teisės aktuose, atliekamas ir aiškinamasis darbas. Audito metu subjektui dėl nustatytų trūkumų ir pažeidimų siunčiami raštai bei pateikiami žodiniai patarimai bei rekomendacijos, kurios, mūsų nuomone, padeda išvengti kai kurių klaidų ir neatitikimų valdant ir naudojant Savivaldybės biudžeto lėšas ir turtą.

Tarptautiniuose audito standartuose yra nurodyta, kad audito išvadoje auditoriai gali pareikšti besąlyginę, sąlyginę, neigiamą nuomonę arba atsisakyti ją pareikšti. 2024 metais, atsižvelgiant į auditų metu nustatytus dalykus, buvo pareikštos dvi besąlyginės nuomonės.

Apie pastebėtas klaidas ir pažeidimus auditų metu informuojame audituojamus subjektus, kad būtų galima kuo anksčiau ištaisyti padėtį, imtis priemonių, ateityje užkirsiančių kelią joms pasikartoti arba jų atsiradimo galimybėms sumažinti. Šios priemonės buvo veiksmingos, nes audituojamas subjektas ištaiso ir finansinėse ataskaitose išvengiama esminių iškraipymų.

Rekomendacijų, kurių įgyvendinimo terminas baigėsi, įgyvendinimo lygis siekia 100 proc. Pasiekti aukštą rekomendacijų įgyvendinimo lygį padeda Tarnyboje veikianti nuosekli rekomendacijų įgyvendinimo stebėsena, nuolatinis darbas su audituojamais subjektais.

2024 metais pradėtas naujas audito ciklas, Šilalės rajono savivaldybės administracijoje pradėtas finansinis ir teisėtumo auditas, kurio tikslas įvertinti vidaus kontrolę, įskaitant finansų valdymą, turto (valstybės ir savivaldybės) valdymo, naudojimo ir disponavimo juo teisėtumą ir pareikšti nepriklausomą nuomonę dėl 2024 metų metinių finansinių ir biudžeto vykdymo, ir kitų ataskaitų duomenų tikrumo ir teisingumo. 2024 metų pabaigoje buvo atliktos planavimo procedūros – šiame etape buvo rinkta informacija apie audituojamą subjektą, nustatytos reikšmingos sritys, atrinkti subjektai, kuriuose bus atliekamos audito procedūros.

Kita informacija

Savivaldybės Kontrolės ir audito tarnyba, įgyvendindama nusistatytus uždavinius ir priemones, deda visas pastangas, kad auditas būtų atliktas kokybiškai, kad išvados būtų pagrįstos tinkamais įrodymais, o audito rezultatai ir teiktos rekomendacijos būtų reikšmingi ir padėtų gerinti Savivaldybės administravimo veiklą. Siekiama užsibrėžtas priemones įgyvendinti kuo geriau ir kokybiškiau.

Siekiant profesionaliai atlikti auditą, vadovaujamasi Tarptautinės buhalterių federacijos Tarptautinių audito ir užtikrinimo standartų valdybos Tarptautiniais audito standartais, Lietuvos Respublikos valstybės kontrolieriaus patvirtintais ir nuolat atnaujintais finansinio ir teisėtumo auditų vadovais. Vertinant viešojo sektoriaus apskaitą pagal finansinės atskaitomybės standartus, pasinaudojama Valstybės kontrolės sukurtais tipiniais apskaitos sričių audito procedūrų aprašymais. Vietos savivaldos įstatyme įtvirtinta nuostata teikti duomenis Valstybės kontrolei apie savivaldybės metinių ataskaitų rinkinio audito rezultatus.

Įgyvendindama nustatytas funkcijas ir suteiktus įgaliojimus, Tarnyba atlieka ne tik Savivaldybės išorės finansinius ir teisėtumo auditus, bet ir kitas priskirtas kontrolės funkcijas, priima ir nagrinėja gyventojų prašymus, nuolat dirba su gaunamais ir siunčiamais dokumentais, priima ir nagrinėja gyventojų skundus.

Rekomendacijų įgyvendinimas yra vienas iš audito ir kontrolės veiklos vertinimo kriterijų, teikiantis grįžtamąją informaciją apie finansinio ar veiklos audito veiksmingumą. 2024 metais atliekamų auditų metu pateikta keturiolika rekomendacijų, kurių didžioji dalis buvo įgyvendinta audito metu, pateikiant įrodymus raštu.

Finansiniai duomenys

Už Tarnybos finansų valdymą atsakingas savivaldybės kontrolierius. Savivaldybės biudžeto asignavimus naudojame pagal patvirtintą programos sąmatą vadovaujantis Biudžeto sandaros įstatymo nuostatomis: užtikrindami skirtų lėšų naudojimo teisėtumą, ekonomiškumą, efektyvumą ir rezultatyvumą. 2024 metais Tarnyba panaudojo 64795,01 Eur asignavimų, iš jų: darbo užmokestis ir socialinio draudimo įmokos – 64051,56 Eur arba 98,9 proc., kvalifikacijos kėlimas 220,0 Eur arba 0,3 proc., kitos prekės ir paslaugos 523,45 Eur arba 0,8 proc.

Kartu pridedamas Tarnybos metinių finansinių ataskaitų rinkinys ir metinių biudžeto vykdymo ataskaitų rinkinys, kuris parengtas vadovaujantis Viešojo sektoriaus apskaitos ir finansinės atskaitomybės standartais.

Savivaldybės administracija tvarko Tarnybos buhalterinę apskaitą, atlieka ūkinį ir materialinį aptarnavimą teisės aktų nustatyta tvarka[[7]](#footnote-7).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Šilalės rajono savivaldybės tarybos 2023-03-30 sprendimu Nr. T1-26 „Dėl Šilalės rajono savivaldybės tarybos veiklos reglamento patvirtinimo“ patvirtinto Šilalės rajono savivaldybės veiklos reglamento 170 p. [↑](#footnote-ref-1)
2. Šilalės rajono savivaldybės tarybos 2018-12-20 sprendimu Nr. T1-259 „Dėl Šilalės rajono savivaldybės Kontrolės ir audito tarnybos steigimo, nuostatų tvirtinimo“ patvirtintų Tarnybos nuostatų 21.13 p. [↑](#footnote-ref-2)
3. Savivaldybės tarybos Kontrolės komiteto 2023-10-23 posėdžio protokolas Nr. T4-7. [↑](#footnote-ref-3)
4. Savivaldybės kontrolieriaus 2023-11-10 įsakymas Nr. 8-1 (1.2.). [↑](#footnote-ref-4)
5. Pagal Tarptautinės buhalterių federacijos Tarptautinių audito ir užtikrinimo standartų valdybos išleisti tarptautiniai audito standartai 700 7 (c) d., 705 7 d., 705 8 d. (*besąlyginė nuomonė* pareiškiama, kai auditoriai neturi reikšmingų pastabų dėl finansinių ir biudžeto vykdymo ataskaitų rinkinių ir teisės aktų pažeidimų, kurie keistų auditorių nuomonę; s*ąlyginė nuomonė* pareiškiama, kai auditoriai nustato klaidas ir teisės aktų pažeidimus ir (ar) be tam tikrų pastabų negali pareikšti besąlyginės nuomonės; *neigiama nuomonė* pareiškiama, kai auditoriai nustato reikšmingų klaidų ir reikšmingų teisės aktų pažeidimų; auditoriai *atsisako pareikšti nuomonę,* kai audito metu negali gauti pakankamų, patikimų ir tinkamų įrodymų, taip pat tuo atveju, kai yra reikšmingų auditorių darbo apribojimų). [↑](#footnote-ref-5)
6. Lietuvos Respublikos vietos savivaldos įstatymas, 1994-07-07, Nr. I-533, 67 str. 9 d. 9 p. (su vėlesniais pakeitimais). [↑](#footnote-ref-6)
7. Lietuvos Respublikos vietos savivaldos įstatymas, 1994-07-07 Nr. I-533 (su vėlesniais pakeitimais) 67 str. 3 d.; Šilalės rajono savivaldybės Kontrolės ir audito tarnybos nuostatų, patvirtintų Šilalės rajono savivaldybės tarybos 2024-08-29 sprendimu Nr. T1-216, 25 p. [↑](#footnote-ref-7)